**Mas în livadă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parcă ne trimit depeșe

Stelele din taina nopții

Dimineața ca-n cireșe

Să le răscitim cu toții.

Luminoase de la Lună,

Roșii din ecou de Soare,

Iară roze - împreună

Când s-amestecară-n zare.

Cântărindu-le, plinuțe

Cu răcoarea lor, în mână

Mi-amintesc noaptea-n căruțe

Pe când mă-mbătase fânul.

Și legenda să se-ntâmple

Drumul Robilor ce-o spune

Îmi agăț cercei la tâmple

Vrând să cred iar în minune.

Ca atunci când somnul nu se

Pogora să-mi umple văzul

Ascultând versuri propuse

Ce le-ntinde huhurezul.

Ori mirat că nu mai știe

De când a secat amurgul

În iubirea de chindie

Odihnirea caprimulgul...

Multă cale îmi rămase

Petrecută și lăsată

Cu nopți, poate, mai frumoase

Sau c-o vreme mai uitată.

Prăbușiri avusei multe

Și pe drepte și pe strâmbe

Cugetările adulte

Visele-mi dorind să-mi schimbe.

Totuși mi-a rămas o veste

Dăinuită de la noapte -

Cea mai fragedă poveste

Când cireșele sunt coapte.

Nu vroiam să-ntreb atunce

Viitorul din livadă...

Câte rugi în cer s-or duce...

Câte stele or să cadă...

Victor Bragagiu